b'\n_START_ARTICLE_\nMariborska oro\xc5\xbearska afera\n_START_SECTION_\nPredhodno dogajanje\n_START_PARAGRAPH_\nZaradi bosansko-hercegovske osamosvojitvene vojne so Bo\xc5\xa1njaki potrebovali oro\xc5\xbeje za boj proti JLA in Vojski Republike srbske krajine. Tako so naro\xc4\x8dili ve\xc4\x8djo koli\xc4\x8dino pehotnega oro\xc5\xbeja iz Kitajske. Zaradi embarga, ki je veljal na celotno podro\xc4\x8dje biv\xc5\xa1e Socialisti\xc4\x8dne federativne republike Jugoslavije (SFRJ), je bilo oro\xc5\xbeje sprva poslano v Sudan. Od tam so \xc5\xa1tiri tovorna letala ukrajinskega prevoznega podjetja za\xc4\x8dela preva\xc5\xbeati zabojnike v Slovenijo; z letali\xc5\xa1\xc4\x8da Kartum na letali\xc5\xa1\xc4\x8de Maribor. Da so se izognili mednarodnemu embargu, je prevoz iz Afrike v Evropo organizirala mednarodna humanitarna organizacija Third World Relief Agency (TWRA) (s sede\xc5\xbeem na Dunaju), pri \xc4\x8demer je deklarirala, da je v zabojnikih humanitarna pomo\xc4\x8d. Prva po\xc5\xa1iljka je prispela v Maribor 21. septembra 1992; tega dne je bil na letali\xc5\xa1\xc4\x8du tudi vodja TWRA Elfatih Hassanein. Tehni\xc4\x8dno plat operacije je nadzoroval Dieter Hofmann. Celotno organizacijo pa je vodil Hasan \xc4\x8cengi\xc4\x87, svetovalec Alije Izetbegovi\xc4\x87a._NEWLINE_V za\xc4\x8detku oktobra 1992 pa so se na Bledu sre\xc4\x8dali Hassanein, \xc4\x8cengi\xc4\x87 in predstavniki Vlade BiH, kjer so govorili o nadaljnjem poslovanju. Vsa zadeva pa je potekal s tihim soglasjem Ministrstva za notranje zadeve Republike Slovenije, ki je dobilo tak ukaz s strani biv\xc5\xa1ega predsednika Predsedstva Republike Slovenije Milana Ku\xc4\x8dana, ki je odlo\xc4\x8dil, da so bo pomagalo pri osamosvojitvenih procesih Hrva\xc5\xa1ke in BiH, kjub temu, da za tako vlogo ni imel nikakr\xc5\xa1ne pravne podlage.\n_START_SECTION_\nAfera\n_START_PARAGRAPH_\n21. julija 1993 so pripadniki Varnostno-informativne slu\xc5\xbebe Ministrstva za obrambo Republike Slovenije in Carinske uprave Republike Slovenije odprla zaplombirane zabojnike, ki so bili uskladi\xc5\xa1\xc4\x8deni na letali\xc5\xa1\xc4\x8du Maribor. Deklaracija zabojnikov je izkazovala humanitarno pomo\xc4\x8d, toda v zabojnikih so na\xc5\xa1li okoli 130 ton pehotnega oro\xc5\xbeja. Dva meseca pozneje je Dr\xc5\xbeavni zbor Republike Slovenije ustanovil lastno preiskovalno komisijo: Preiskovalna komisija za parlamentarno preiskavo o vpletenosti in odgovornosti javnih funkcij v zvezi z najdbo oro\xc5\xbeja na mariborskem letali\xc5\xa1\xc4\x8du. Po vlo\xc5\xbeenih obto\xc5\xbenicah je sodni postopek prevzelo Okro\xc5\xbeno sodi\xc5\xa1\xc4\x8de v Mariboru in sicer okro\xc5\xbena sodnica Stanka Firm Gavez._NEWLINE_Sprva so kro\xc5\xbeile domneve, da je bilo odkrito oro\xc5\xbeje namenjeno za na\xc4\x8drtovani dr\xc5\xbeavni udar v Sloveniji, da je Slovenija naro\xc4\x8dila oro\xc5\xbeje za lastne potrebe in je uskladi\xc5\xa1\xc4\x8dila odve\xc4\x8dno oro\xc5\xbeje za prodajo,... Obe preiskavi, tako sodna kot parlamentarna, pa sta odkrili, da je bilo letali\xc5\xa1\xc4\x8de Maribor le vmesna postaja v transportu oro\xc5\xbeja v Bosno in Hercegovino, da je slovenski politi\xc4\x8dni vrh sam \xc5\xbee predhodno prodal odve\xc4\x8dno oro\xc5\xbeje in omogo\xc4\x8dal transport oro\xc5\xbeja na Hrva\xc5\xa1ko in v BiH in da so za to vedeli: Milan Ku\xc4\x8dan (predsednik Republike Slovenije), Igor Bav\xc4\x8dar (minister za notranje zadeve Republike Slovenije), ki so imeli sestanke s \xc4\x8cengi\xc4\x87om. Pravo ozadje za celotno afero pa je bil politi\xc4\x8dno in sicer notranjepoliti\xc4\x8dno obra\xc4\x8dunavanje med nasprotnimi tabori v postosamosvojitveni Sloveniji.'